‘ET het panga op bors gehad, was vol bloed’ŉ Polisieman het Woensdag in die rondgaande hof op Ventersdorp getuig, dat toe Eugene Terre’Blanche se lyk gevind is daar ŉ panga op sy bors gelê het en dat daar bloed op sy gesig was. Sers. Jack Ramonyane het getuig dat Terre’Blanche se lyk op sy bed in sy plaashuis gevind is en dat die mure en ŉ staalpyp wat in die kamer gevind was, vol bloed was. Ramonyane sê die huis was geskuit toe hy daar opgedaag het. Ramonyane het nie dadelik die huis binnegegaan nie nadat ŉ werker van die nooddienste vir hom gesê het daar is honde in die huis en dat hulle hom dalk kan byt. Die twee beskuldigdes, Chris Mahlangu (28) en ŉ minderjarige was ten tyde hiervan in ŉ polisievangwa buite die huis. Ramonyane sê hy het die twee beskuldigdes na die huis gebring nadat hulle aan hom erken het dat hulle Terre’Blanche vermoor het. Ramonyane het die twee beskuldigdes naby ŉ treinspoor gevind toe hy op die dag van Terre’Blanche se moord die gebied gepatrolleer het. Volgens Ramonyane het Mahlangu aan hom gesê dat hulle in ŉ geveg met hulle werkgewer betrokke was oor salarisse. Ramonyane het aan Mahlangu gevra hoe ernstig hy beseer is waarna Mahlangu glo aan hom gesê het “ons het hom doodgemaak”. Vier ander getuies het reeds getuig dat die twee beskuldigdes erken het dat hulle Terre’Blanche vermoor het. Mahlangu en die minderjarige het onskuldig gepleit op aanklagte van moord, huisroof en poging tot diefstal met verswarende omstadighede.